1. ปัจจัยความเสี่ยง

เมื่อมีการนำเสนอนโยบายของรัฐบาล
ในการที่จะให้ประเทศไทยเป็นศูนย์กลางการท่องเที่ยวเชิงสุขภาพ
โรงพยาบาลเอกชนทุกแห่งก็เริ่มตื่นตัว บางแห่งก็มีการเริ่มดำเนินการในทิศทางดังกล่าวไปแล้ว
ในเรื่องของการทำการตลาดและ การประชาสัมพันธ์ ซึ่งเดิมในธุรกิจของวงการแพทย์
ไม่เคยมีการเสนอข้อมูลในเชิงการตลาดที่เด่นชัด
แต่ในขณะนี้การแข่งขันทางด้านบริการทางการแพทย์ ทำให้การตลาดเข้ามามีบทบาทอย่างมาก ทั้งนี้
เพื่อเป็นสื่อให้ลูกค้าเข้าใจถึงทางเลือกในด้านบริการต่างๆ ที่ลูกค้าจะได้รับ
ตลอดจนเพื่อให้สร้างความประทับใจ
และเกิดการประชาสัมพันธ์ปากต่อปากแต่ในสภาวะการแข่งขันที่เป็นไปอย่างรุนแรง
ธุรกิจการรักษาพยาบาล ก็ยังมีอุปสรรครออยู่อีกมาก ทั้งในเรื่องการควบคุมคุณภาพ
ของการให้การรักษาและบริการ เพื่อรักษาภาพพจน์ของการเป็น Medical Hub
และการสร้างมาตรฐาน เพื่อยกระดับธุรกิจในระยะยาว
การมองศักยภาพการพัฒนาทางด้านการแพทย์
ในการแข่งขันของประเทศไทยกับต่างประเทศในอนาคตนั้น
ในปัจจุบันไม่ได้มีการส่งเสริมอย่างเป็นระบบ ธุรกิจทางแพทย์ขณะนี้ถึงแม้จะเป็นขาขึ้น
แต่ก็จะเป็นเฉพาะบางโรงพยาบาลที่มีศักยภาพพอเพียง
ซึ่งผู้ประกอบการอยากให้รัฐบาลให้ความสำคัญกับการส่งเสริมทางด้านการแพทย์อย่างเป็นระบบ
และก่อให้เกิดมูลค่าเพิ่มสูงสุดต่อประเทศ

แนวโน้มธุรกิจโรงพยาบาลมีการแข่งขันกันรุนแรงมากขึ้น มีการควบกิจการ มีการขยายเครือข่าย
และมีการเสนอบริการประเภทใหม่ๆ ดังนั้น
ธุรกิจโรงพยาบาลจึงจำเป็นต้องมีการพัฒนาทั้งคุณภาพบริการทั้งองค์กร อย่างไรก็ตาม
ฐานลูกค้าของโรงพยาบาลเอกชล ส่วนใหญ่เป็นลูกค้าระดับกลางที่มีภูมิลำเนาอยู่ในภาคตะวันออก
การที่มีโรงพยาบาลอื่นๆ อยู่ในรัศมีใกล้เคียงกัน ทำให้เกิดภาวะการแข่งขันที่อยู่ในระดับสูง
ด้วยจุดแข็งในด้านการบริการ ที่ทางผู้บริหารพยายามพัฒนาตลอดเวลา
และชื่อเสียงของโรงพยาบาลเอกชล ที่ได้ก่อตั้งมาเป็นเวลากว่ายี่สิบปี
ผนวกกับที่ตั้งที่อยู่กลางใจเมือง กับความหลากหลายของฐานลูกค้าที่มีทั้งลูกค้าทั่วไป ลูกค้าคู่สัญญา
ลูกค้าข้าราชการและรัฐวิสาหกิจ ประกอบกับการที่มีบุคลากรที่มีความเชี่ยวชาญพิเศษ เช่น แพทย์
เภสัชกร และพยาบาลวิชาชีพ
ได้สร้างความแข็งแกร่งในด้านศักยภาพการความพร้อมให้กับโรงพยาบาลเอกชล
ซึ่งประชาชนก็ให้ความเชื่อถือโดยตลอดมา

ถึงแม้นความเสี่ยงจากการขาดแคลนบุคลากร อาจมีผลกระทบบ้าง แต่ทางบริษัทฯ
ก็มีเป้าหมายที่ชัดเจน ในการส่งเสริมให้บุคลากรมีความเจริญก้าวหน้า
เปิดโอกาสให้มีการศึกษาเพิ่มเติม เพื่อพัฒนาความรู้ ความสามารถ และมีแนวโน้มที่จะเลื่อนขั้น
ก้าวหน้าในแต่ละสายวิชาชีพไปสู่ระดับหัวหน้าหน่วย หรือหัวหน้าแผนก
ขณะเดียวกันก็มีระบบชมเชยประกาศเกียรติคุณพนักงาน และให้กำลังใจแก่ผู้ที่ปฏิบัติงานดี
จึงทำให้พนักงานส่วนใหญ่มีความผูกพันต่อบริษัทฯ และทำงานต่อไปกับบริษัทฯ อย่างมีคุณภาพ
และประสิทธิภาพเสมือนหนึ่งเป็นครอบครัวเดียวกัน

ความเสี่ยงจากโครงการประกันสังคมก็เป็นอีกประเด็นหนึ่ง
ที่ทางโรงพยาบาลให้ความสำคัญมากสืบเนื่องจากที่รัฐบาลได้ประกาศเปลี่ยนแปลงนโยบาย
ให้ครอบคลุม นายจ้างที่มีลูกจ้างตั้งแต่ 1 คนขึ้นไป
ต้องดำเนินจัดการขึ้นทะเบียนประกันสังคมให้แก่ลูกจ้าง
ทำให้ลูกค้าหรือผู้มาใช้บริการส่วนหนึ่งที่เคยชำระค่ารักษาพยาบาลให้กับโรงพยาบาลโดยใช้สิทธิชำระเงินสด
เปลี่ยนมาใช้สิทธิการรักษาพยาบาลในโครงการประกันสังคมมากขึ้น
ในขณะนี้บริษัทฯได้รับเงินเหมาจ่ายค่ารักษาพยาบาล จากสำนักงานประกันสังคม
ในอัตราที่คงที่ต่อคนต่อปี อัตรานี้ไม่ได้มีการปรับเพิ่มขึ้นเป็นเวลาเกือบ 5 ปี
ในขณะที่ต้นทุนของสาธารณูปโภค เครื่องมืออุปกรณ์ ยา เวชภัณฑ์ทางการแพทย์
ได้มีการปรับราคาขึ้นตลอดเวลา
ที่ผ่านมาบริษัทฯสามารถบริหารต้นทุนการรักษาพยาบาลในส่วนของผู้มาใช้บริการประกันสังคมได้
เพราะบริษัทฯ มีรายได้อีกส่วนหนึ่งจากลูกค้าทั่วไป ลูกค้าบริษัท และลูกค้าประกันชีวิต
ซึ่งมีสัดส่วนรายได้สูงพอที่จะมาเฉลี่ยค่าใช้จ่าย
จึงสามารถลดต้นทุนและบริหารการเงินได้อย่างมีประสิทธิภาพ แต่อย่างไรก็ดี
หากแนวโน้มในการย้ายฐานลูกค้าปรับเปลี่ยนไปในการใช้ประกันสังคมเป็นอัตราส่วนเพิ่มขึ้นเรื่อยๆ
ทางโรงพยาบาลก็จะต้องมีการทบทวนนโยบายในเรื่องดังกล่าว สำหรับอนาคตในปีต่อไป